Fl-24 ta' Marzu 2014 Kumitat Magħżul tal-Parlament Malti ippreżenta lill-Parlament rapport finali dwar l-iStandards fil-Ħajja Pubblika. Dan ir-rapport kien iffirmat mill-iSpeaker Anglu Farrugia u minn erba' membri Parlamentari : George Vella, Justyne Caruana, Francis Zammit Dimech u Ryan Callus. Fl-20 ta' Mejju 2014 il-Parlament approva l-Ewwel Qari ta' Abbozz ta' Liġi imsejjaħ Att ta' l-2014 dwar l-iStandards fil-Ħajja Pubblika . L-approvazzjoni ta' l-Ewwel Qari jfisser li l-Parlament ikun ta' l-permess biex l-abbozz ta' liġi ikun ippubblikat. Fil-fatt l-abbozz ta' liġi kien ippubblikat fil-Gazzetta tal-Gvern bħala l-abbozz numru 63 nhar il-15 ta' Lulju 2014. Illum għaddew sittax-il xahar, u dan l-abbozz ta' liġi għadu fuq l-ixkaffa jiġbor it-trab. Tafu għalfejn hu importanti dan l-abbozz ta' liġi? Fost ohrajn għax jekk Membru tal-Parlament [inkluz Ministru] ma josservax il-Kodiċi tal-Etika jkunu jistgħu jittieħdu passi kontra tiegħu. Per eżempju, l-Ministru għandu l-obbligu li ma jaċċettax rigali jew servizzi jekk "l-entità tagħhom tkun tali li jistgħu jpoġġuh f'obbligazzjoni, kemm jekk din tkun reali kif ukoll jekk tidher li tista' tkun." (regola 58 tal-Kodiċi tal-Etika tal-Ministri) Kien ikun ħafna aħjar kieku l-Parlament, flok ma qagħad ikaxkar saqajh approva dan l-abbozz ta' liġi xhur ilu. Kieku, forsi, l-Onorevoli Joseph Cassar kien ikollu jwieġeb għal għemilu fil-Kumitat Parlamentari Permanenti dwar l-iStandards fil-Ħajja Pubblika. Inutli li l-Membri Parlamentari fuq in-naħa tal-Gvern jgħidu li r-riżenja ta' Cassar minn tal-Opposizzjoni dwar il-Kultura hi miżura insinifikanti. Kellhom f'idejhom miżura alternattiva b'saħħitha u ħallewha fuq l-ixkaffa. Kullma għandhom jagħmlu issa hu li jħarsu fil-mera u jgħidu: ħtija tiegħi.